Domstolens Dom (Anden Afdeling) af 7. marts 2002. - Kommissionen for De Europæiske Fællesskaber mod Kongeriget Spanien. - Traktatbrud - manglende gennemførelse af direktiv 96/61/EF. - Sag C-29/01.



Samling af Afgørelser 2002 side I-02503



Parter

Dommens præmisser

Afgørelse om sagsomkostninger

Afgørelse



Nøgleord

1. Medlemsstater - forpligtelser - gennemførelse af direktiver - traktatbrud - iværksættelse af proceduren til vedtagelse af en lov, der har til formål at sikre gennemførelsen af et direktiv i national ret - uden betydning

(Art. 10 EF og art. 249, stk. 3, EF)

2. Traktatbrudssøgsmål - Domstolens prøvelse af søgsmålsgrundlaget - relevante forhold - forholdene ved udløbet af den i den begrundede udtalelse fastsatte frist

(Art. 226 EF)

Parter

I sag C-29/01,

Kommissionen for De Europæiske Fællesskaber ved G. Valero Jordana, som befuldmægtiget, og med valgt adresse i Luxembourg,

sagsøger,

mod

Kongeriget Spanien ved M. López-Monís Gallego, som befuldmægtiget, og med valgt adresse i Luxembourg,

sagsøgt,

angående en påstand om, at det fastslås, at Kongeriget Spanien har tilsidesat sine forpligtelser i henhold til Rådets direktiv 96/61/EF af 24. september 1996 om integreret forebyggelse og bekæmpelse af forurening (EFT L 257, s. 26), idet det ikke har vedtaget de love og administrative bestemmelser, der er nødvendige for at efterkomme direktivet eller under alle omstændigheder ikke har givet Kommissionen meddelelse herom,

har

DOMSTOLEN (Anden Afdeling)

sammensat af afdelingsformanden, N. Colneric, og dommerne R. Schintgen (refererende dommer) og V. Skouris,

generaladvokat: C. Stix-Hackl,

justitssekretær: R. Grass,

på grundlag af den refererende dommers rapport,

og efter at generaladvokaten har fremsat forslag til afgørelse den 10. januar 2002,

afsagt følgende

Dom

Dommens præmisser

1 Ved stævning indleveret til Domstolens Justitskontor den 24. januar 2001 har Kommissionen for De Europæiske Fællesskaber i medfør af artikel 226 EF anlagt sag med påstand om, at det fastslås, at Kongeriget Spanien har tilsidesat sine forpligtelser i henhold til Rådets direktiv 96/61/EF af 24. september 1996 om integreret forebyggelse og bekæmpelse af forurening (EFT L 257, s. 26), idet det ikke har vedtaget de love og administrative bestemmelser, der er nødvendige for at efterkomme direktivet eller under alle omstændigheder ikke har givet Kommissionen meddelelse herom.

2 I henhold til artikel 21, stk. 1, første afsnit, i direktiv 96/61 skal medlemsstaterne sætte love og administrative bestemmelser i kraft for at efterkomme direktivet senest tre år efter dets ikrafttræden, dvs. den 30. oktober 1999, og straks underrette Kommissionen herom.

3 Da Kommissionen var af den opfattelse, at direktiv 96/61 ikke var blevet gennemført i spansk ret inden for den fastsatte frist, har den indledt traktatbrudsproceduren. Efter at have tilstillet Kongeriget Spanien en åbningsskrivelse fremsatte Kommissionen den 27. juli 2000 en begrundet udtalelse, hvori den opfordrede medlemsstaten til at træffe de nødvendige foranstaltninger for at efterkomme sine forpligtelser i henhold til direktivet inden for en frist på to måneder fra udtalelsens meddelelse.

4 Spaniens Faste Repræsentation ved Den Europæiske Union anmodede den 8. september 2000 Kommissionen om, at fristen for besvarelse af den begrundede udtalelse blev forlænget med en måned. Kommissionen efterkom ikke denne anmodning.

5 De spanske myndigheder meddelte Kommissionen ved skrivelse af 6. december 2000, at teksten til et foreløbigt lovforslag, der havde til formål at gennemføre direktiv 96/61, var blevet forelagt på konferencen om miljøsektoren den 20. november 2000. Efter de spanske myndigheders opfattelse ville teksten blive godkendt som lovforslag af ministerrådet i april 2001, og loven vedtaget inden udgangen af 2001.

6 Da det fremgik af disse oplysninger, at direktiv 96/61 stadig ikke var gennemført i spansk ret, besluttede Kommissionen at anlægge denne sag.

7 Kommissionen har under henvisning til de forpligtelser, der i medfør af direktiv 96/61 påhviler medlemsstaterne, gjort gældende, at Kongeriget Spanien var forpligtet til at træffe de nødvendige foranstaltninger for at efterkomme direktivet inden for den fastsatte frist og straks at underrette Kommissionen herom. Det er Kommissionens opfattelse, at Kongeriget Spanien har tilsidesat de forpligtelser, der påhviler det i medfør af direktiv 96/61, idet udarbejdelsen af et foreløbigt lovforslag ikke udgør en gyldig og tilstrækkelig foranstaltning til at sikre gennemførelsen af et direktiv i den nationale retsorden.

8 Kongeriget Spanien har ikke bestridt, at det ikke har gennemført direktiv 96/61 inden for den fastsatte frist, og har fremhævet, at gennemførelsen er i gang. Det har imidlertid gjort gældende, at det har opfyldt sin forpligtelse i henhold til artikel 10 EF, idet det har indledt den nødvendige nationale procedure for at sikre gennemførelsen af direktiv 96/61. Kongeriget Spanien gør derfor gældende, at det bør frifindes, og at Kommissionen bør tilpligtes at betale sagens omkostninger.

9 Det bemærkes i denne forbindelse for det første, at ifølge artikel 10, stk. 1, EF skal medlemsstaterne træffe alle almindelige eller særlige foranstaltninger, som er egnede til at sikre opfyldelsen af de forpligtelser, som følger af EF-traktaten eller af retsakter foretaget af Fællesskabets institutioner. Disse retsakter er bl.a. direktiver, der efter artikel 249, stk. 3, EF med hensyn til det tilsigtede mål er bindende for enhver medlemsstat, som de rettes til. Dette indebærer for hver medlemsstat, som et direktiv rettes til, at den inden for sin nationale retsorden skal træffe alle foranstaltninger, der er nødvendige for at sikre direktivet fuld virkning i overensstemmelse med dets formål (jf. dom af 21.6.2001, sag C-119/00, Kommissionen mod Luxembourg, Sml. I, s. 4795, præmis 12).

10 Den blotte iværksættelse af proceduren til vedtagelse af en lov, der har til formål at sikre gennemførelsen af et direktiv i national ret, opfylder imidlertid ikke dette krav.

11 For det andet følger det af fast praksis, at spørgsmålet om, hvorvidt der foreligger et traktatbrud, skal vurderes på baggrund af forholdene i medlemsstaten, som de var ved udløbet af fristen i den begrundede udtalelse (jf. bl.a. dom af 15.3.2001, sag C-147/00, Kommissionen mod Frankrig, Sml. I, s. 2387, præmis 26).

12 I denne sag er det imidlertid ubestridt, at gennemførelsen af direktiv 96/61 ikke er afsluttet inden for den frist, der er fastsat herfor i den begrundede udtalelse.

13 Kommissionens påstand bør derfor tages til følge.

14 Det må herefter fastslås, at Kongeriget Spanien har tilsidesat sine forpligtelser i henhold til direktiv 96/61, idet det ikke inden for den fastsatte frist har vedtaget de love og administrative bestemmelser, der er nødvendige for at efterkomme direktivet.

Afgørelse om sagsomkostninger

Sagens omkostninger

15 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Kongeriget Spanien tilpligtes at betale sagens omkostninger, og Kongeriget Spanien har tabt sagen, bør det pålægges det at betale sagens omkostninger.

Afgørelse

På grundlag af disse præmisser

udtaler og bestemmer

DOMSTOLEN (Anden Afdeling)

1) Kongeriget Spanien har tilsidesat sine forpligtelser i henhold til Rådets direktiv 96/61/EF af 24. september 1996 om integreret forebyggelse og bekæmpelse af forurening, idet det ikke inden for den fastsatte frist har vedtaget de love og administrative bestemmelser, der er nødvendige for at efterkomme direktivet.

2) Kongeriget Spanien betaler sagens omkostninger.